[{"text_idx": "#000001", "text": "La Esperantlingva versio de la konata retejo Global Voices ekzistas de 2013, sed g\u0302i kelkfoje estis proksime al forvelko pro manko de kunlaborantoj. Nun la retejo viglig\u0302is kaj regule aperigas bonkvalitajn artikolojn pri plej diversaj tutmondaj temoj. Ni petis Manuela Burghelea rakonti, kiel tio sukcesis."}, {"text_idx": "#000003", "text": "La prestig\u0302a internacia reto de volontulaj blogantoj kaj tradukantoj, Global Voices, ekhavis sekcion en Esperanto jam en 2013. Tamen dum multaj jaroj mankis aktivuloj, artikoloj aperis neregule kaj la lingva kvalito estis nestabila."}, {"text_idx": "#000004", "text": "De kelka tempo tamen rimarkeblas nova viglig\u0302o de la projekto \u2013 aperas artikoloj pri aktualaj temoj, ekzemple pri la protestoj en Belorusio, la konflikto en Karabah\u0302o, au\u0306 pri lingvaj aktivuloj diversloke en la mondo."}, {"text_idx": "#000005", "text": "Ni petis Manuela Burghelea, unu el la c\u0302efaj aktivuloj de la projekto, rakonti pri la nuna stato de Global Voices, au\u0306 Tutmondaj Voc\u0302oj, kiel g\u0302i nomig\u0302as en Esperanto."}, {"text_idx": "#000006", "text": "Libera Folio: La retejo lastatempe viglig\u0302is kaj aperas multaj interesaj artikoloj, kial tio okazas?"}, {"text_idx": "#000008", "text": "\u2013 Krom tio, la interesoj de nia alig\u0302antaro estas diversaj kaj tio spegulig\u0302as en la temoj de niaj artikoloj: lingvoj, indig\u0302enoj, interreta aktivismo, homaj rajtoj, rifug\u0302intoj, interalie."}, {"text_idx": "#000009", "text": "Kiom da homoj kunlaboras nun pri la Esperanta versio de la retejo? Kiel evoluis la afero post 2013, kiam ni unue raportis pri g\u0302i?"}, {"text_idx": "#000010", "text": "\u2013 Ekde la kreado de la esperantlingva sekcio de Global Voices en 2013, nau\u0306dek homoj entute alig\u0302is kiel kunlaborantoj, kiuj aktivis en diversaj periodoj. En la lasta jaro, kvarono el tiuj estis aktivaj, tio estas, kunlaboris per tradukado au\u0306 provlegado. Nuntempe mi partoprenas la administradon de la retejo kune kun Herman Dekeu\u0306nink. Helpus nin multe la pliig\u0302o de provlegantoj, tio garantias pli rapidan fluon de publikigado."}, {"text_idx": "#000012", "text": "\u2013 Mi alig\u0302is al Global Voices en 2016, c\u0302ar mi au\u0306dis pri g\u0302i de Herman. Tamen mi alig\u0302is tiam ne al la esperantlingva sekcio, sed al la rumanlingva (mia denaska lingvo), c\u0302ar mi estis lernanta Esperanton de c\u0302irkau\u0306 unu jaro kaj mi ne taksis mian nivelon en Esperanto sufic\u0302e bona. Mi alig\u0302is al la esperantlingva sekcio en 2018. Mi volis gajni sperton kiel tradukisto dum mi g\u0302uis la liberecon elekti miajn plej s\u0302atatajn artikolojn kaj traduki el diversaj lingvoj."}, {"text_idx": "#000013", "text": "La plej multa enhavo en la Esperanta versio s\u0302ajne estas tradukita el la angla. C\u0302u estas enhavo ankau\u0306 el aliaj lingvoj?"}, {"text_idx": "#000014", "text": "\u2013 Efektive la plej multa enhavo estas produktita en la angla, do granda parto de niaj tradukoj estas elangligoj, sed ni ankau\u0306 ofte tradukas el la hispana, el la portugala, el la franca au\u0306 el la rusa, interalie. Global Voices disponeblas en pli ol kvindek lingvoj. Tamen ne c\u0302iuj sekcioj estas same aktivaj kaj malmultaj produktas originalan enhavon."}, {"text_idx": "#000016", "text": "\u2013 La projekto Global Voices naskig\u0302is en Usono, en internacia renkontig\u0302o de blogistoj organizita de la Universitato Harvard, kaj poste etendig\u0302is al c\u0302iuj kontinentoj. La plejmulto de la publikigitaj artikoloj estas neokcidentcentritaj. Tamen, mi ne povas nei la ekziston de certa influo, de certa redaktora vidpunkto pri tutmondaj okazaj\u0302oj, kaj lingvo ja rolas en tio."}, {"text_idx": "#000018", "text": "En 2013 oni diskutis pri tio, c\u0302u estonte eblus verki originalan enhavon en Esperanto, kaj poste traduki g\u0302in al aliaj lingvoj kadre de Global Voices. C\u0302u intertempe okazis progreso tiufronte?"}, {"text_idx": "#000019", "text": "\u2013 Lau\u0306memore nia lasta, mallonga originala artikolo en Esperanto temis pri niaj pag\u0302indikiloj, kiun oni tradukis ankau\u0306 al la rumana, la malagasa, la hispana, la itala kaj la angla. Ni nun kunverkas artikolon pri genroneu\u0306trala lingvaj\u0302o en konstruitaj lingvoj."}, {"text_idx": "#000020", "text": "\u2013 La kvanto de la originala enhavo en Esperanto certe povus esti pli granda, se j\u0302urnalistoj au\u0306 verkemuloj alig\u0302us al nia teamo post legado de la konsiloj por verkistoj. Ni ankau\u0306 dau\u0306re serc\u0302as kunlaborantojn por tradukado kaj provlegado kaj invitas homojn alig\u0302i al Global Voices."}, {"text_idx": "#000022", "text": "Alklaku por kunhavigi c\u0302e Twitter(Malfermig\u0302as en nova fenestro)Alklaku por kunhavigi c\u0302e Facebook(Malfermig\u0302as en nova fenestro)Alklaku por kunhavigi per Telegramo(Malfermig\u0302as en nova fenestro)"}, {"text_idx": "#000023", "text": "Unikaj manuskriptoj en Esperanto retrovitaj"}, {"text_idx": "#000024", "text": "Nova socia retejo nur por esperantistoj"}, {"text_idx": "#000025", "text": "Estus interese havi statistikojn ne nur pri la kontribuantoj, sed ankau\u0306 pri la kvanto de legantoj. Nu, mi tre s\u0302atas la projekton kaj foje mem kontribuas, sed mi ankau\u0306 ne tute certas pri la utilo de esperanta traduko de retejo kiu jam estas multlingva. Malgrau\u0306 tio, mi tamen ja foje legas artikolojn de GV kiuj interesas min, kaj mi ne rimarkus ilin se ili ne aperus en esperantaj ejoj."}, {"text_idx": "#000026", "text": "Leginte multajn artikolojn el diversaj landoj sur \"Global Voices\", mi bedau'rinde devas konstati, ke la perspektivo de la plejmulto da ili estas mallarghmensa kaj unuflankece determinita de la uson-imperialisma geopolitika ideologio. Do denove nenio nova sub la suno."}, {"text_idx": "#000030", "text": "La argentina selektitaro estas c\u0302ampiono de la mondpokalo de KataroIrano: unua ekzekuto ligita al la tumultojDu misiloj trafis PollandonUN: amasa plimulto por kondamni la rusiajn aneksadojn en UkrainioParlamentaj balotoj en Latvio: tutnova vizag\u0302o por la deputitaro"}, {"text_idx": "#000031", "text": "Juna kuiristo en Bakuo transformis sian apartamenton en restoracionVenkado de ekzistadismaj krizoj per muziko: Karolina Cicha de PollandoMeksika kolektivo kiu piratas librojn por kundividi kulturon alfrontas blokadojn"}]